FI Euroopan unionin virallinen lehti C 376/8

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2012/C 376/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 ARTIKLASSA TARKOITETTU MUUTOSHAKEMUS

”SIERRA DE CÁDIZ”

EY-N:o: ES-PDO-0105-0219-10.03.2011

SMM ( ) SAN ( X )

1. Eritelmän kohta, jota (kohdat, joita) muutos koskee:

—  Tuotteen nimi — ☒ Tuotteen kuvaus — ☒ Maantieteellinen alue — ☒ Alkuperätodisteet — ☒ Tuotantomenetelmä —  Yhteys maantieteelliseen alkuperään — ☒ Merkinnät — ☒ Kansalliset vaatimukset — ☒ Muuta (täsmennettävä)

2. Muutoksen (muutosten) tyyppi:

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

3.1 Kohta A – ”Tuotteen nimi”:

Tuotteen nimeä ei muuteta; sen sijaan muutetaan tapaa, jolla se ilmoitetaan. Poistetaan ilmaisu ”Denominación de Origen Protegida (D.O.P.)” (suojattu alkuperänimitys – SAN) ja jätetään ainoastaan nimi ”Sierra de Cádiz”, jolloin se vastaa asetuksen (EY) N:o 510/2006 mukaisia edellytyksiä.

3.2 Kohta B – ”Tuotteen kuvaus”:

Öljyn aistinvaraisten ominaisuuksien kuvaus mukautetaan 11. heinäkuuta 1991 annettuun komission asetukseen (ETY) N:o 2568/91 ja sen myöhempiin muutoksiin sekä 4. heinäkuuta 2008 annettuun komission asetukseen (EY) N:o 640/2008. Sen vuoksi poistetaan aistinvaraisen arvioinnin arvosana 6,7, joka ei vastaa voimassa olevan lainsäädännön vaatimuksia, ja esitetään karvauden ja pistävyyden arvot edellä mainittujen asetusten mukaisesti.

Poistetaan lajikkeiden kuvaus, koska se ei ole täydellinen ja täydellinen lajikekuvaus sisältyy teknisistä syistä muihin asiakirjoihin.

3.3 Kohta C – ”Maantieteellinen alue”:

Nykyiseen alueeseen lisätään kolme siihen rajoittuvaa kuntaa.

Pyyntö näiden kolmen kunnan sisällyttämiseksi nykyiseen yksilöityyn alueeseen perustuu siihen, että ne muodostavat yhtenäisen kokonaisuuden muiden kuntien kanssa käytettyjen lajikkeiden, oliivinviljely- ja öljyntuotantomenetelmien sekä ilmaston, geologian ja maaperäolosuhteiden osalta, minkä vuoksi niissä tuotetulla öljyllä on samat ominaisuudet kuin tähän asti suojatulla SAN-tuotteella ”Sierra de Cádiz”.

Kyseiset kolme kuntaa ovat Puerto Serrano Cádizin maakunnassa sekä Algámitas ja Villanueva de San Juan Sevillan maakunnassa.

Maininta tuotantopinta-alasta poistetaan, koska se voi vaihdella ajallisesti.

3.4 Kohta D – ”Seikat, jotka osoittavat, että tuote on peräisin kyseiseltä alueelta”:

Kohta ehdotetaan muotoiltavan uudelleen seuraavasti:

”Kaikki asianmukaiset toimenpiteet toteutetaan suojatun tuotteen laadun ja alkuperän sekä tämän eritelmän vaatimusten noudattamisen varmistamiseksi.

Oliiviviljelmien, puristamoiden tai pakkauslaitosten ja kaupan pitäjien, jotka haluavat suojata tuotteensa alkuperänimityksellä ”Sierra de Cádiz”, on sijaittava tuotantoalueella, ja niiden on kirjauduttava alkuperänimityksen sääntelyviranomaisen ylläpitämään asianomaiseen rekisteriin, joita ovat

— Registro de Olivares (oliivitarharekisteri),

— Registro de Almazaras (puristamorekisteri) ja

— Registro de Plantas Envasadoras–Comercializadoras (pakkauslaitosten ja kaupan pitäjien rekisteri).

Tuotteen alkuperän ja eritelmän muiden vaatimusten noudattamisen osoittamiseksi pakattu tuote on varustettava vastaetiketillä, jonka sääntelyviranomainen antaa voimassa olevan lainsäädännön mukaisesti syrjimättömin perustein kaikille kohdassa C (Maantieteellisen alueen sijainti ja tarkka rajaus) mainitulla maantieteellisellä alueella toimiville tuottajille ja pakkaajille, jotka täyttävät eritelmän vaatimukset.

Tuotteen jäljitettävyyden varmistamiseksi SAN-suojatun pakkaamattoman oliiviöljyn ”Sierra de Cádiz” toimitusten mukana on oltava asiakirja, jossa mainitaan vähintään tiedot toimittajasta, kuljettajasta ja vastaanottajasta, tuotteen kuvaus, varmennettu yksilöity viitenumero, tuotetta koskeva todistus ja tuotteen määrä, toimituspäivä, saapumispaikan osoite ja pakkaamattoman öljyn tuotantopaikan toimivaltainen viranomainen.”

Perustelu: Eritelmän kohta D muutetaan vastaamaan voimassa olevan lainsäädännön vaatimuksia.

3.5 Kohta E – ”Tuotantomenetelmän kuvaus”:

Viljelymenetelmät

Lisätään kyntämisen asemesta maan muokkaukseen käytettävät menetelmät.

Perustelu: Viljelymaa muokataan yleensä ilman että se vaikuttaa tuotteen laatuun.

Poistetaan virke, jossa viitataan maan jättämiseen kokonaan kyntämättä.

Perustelu: Kuten edellisessä kohdassa todetaan, maa jätetään kyntämättä.

Tuotantoprosessin vaiheet:

Murskaaminen:

Poistetaan virke: ”Murskaaminen tapahtuu yleensä vasaramyllyissä”.

Perustelu: Puristamon tarpeista ja käytettävissä olevasta kalustosta riippuen murskaaminen voi tapahtua eri menetelmiä käyttäen, edellyttäen etteivät ne vaikuta haitallisesti eritelmässä mainittuihin öljyn laatuominaisuuksiin.

Kiinteän ja nestemäisen aineksen erottaminen:

Poistetaan viittauksesta massan erottamiseen sentrifugilla ilmaisu ”tavallisesti”.

Perustelu: Kiinteä ja nestemäinen aines erotetaan sentrifugilla.

Poistetaan viittaus kolmivaiheiseen järjestelmään.

Perustelu: Järjestelmä on poistettu käytöstä vanhentuneena.

Nestemäisten ainesten erottaminen:

Poistetaan viittaus sekamenetelmään.

Perustelu: Järjestelmä on poistettu käytöstä vanhentuneena.

Pakkaaminen ja varastointi:

Poistetaan virkkeestä ”Suojatulla alkuperänimityksellä ”Sierra de Cádiz” varustettua oliiviöljyä tuottavat yritykset käyttävät varastointiin useimmiten ruostumattomasta teräksestä valmistettuja säiliöitä”

ilmaisu ”useimmiten”.

Perustelu: Oliiviöljyn varastointi sallitaan ainoastaan ruostumattomasta teräksestä valmistetuissa säiliöissä.

Poistetaan rajoitus, jonka mukaan tuote on pakattava ainoastaan lasista valmistettuihin astioihin sallimalla kaikkien voimassa olevan teknisen hygienialainsäädännön mukaisten pakkausten käyttö.

3.6 Kohta F – ”Laadun ja maantieteellisen ympäristön välinen yhteys”:

Muutetaan kohdan otsikko asetuksen (EY) N:o 510/2006 mukaiseksi.

3.7 Kohta G – ”Valvontaelin”:

Kohta ehdotetaan muotoiltavan uudelleen seuraavasti:

”G – Eritelmän vaatimusten noudattamisen toteaminen Eritelmän vaatimusten noudattaminen ennen tuotteen kaupan pitämistä tapahtuu 20. maaliskuuta 2006 annetun neuvoston asetuksen (EY) N:o 510/2006 mukaisesti. Valvonnasta vastaava nimetty toimivaltainen viranomainen on Dirección General de Industrias y Calidad Agroalimentaria de la Consejería de Agricultura y Pesca de la Junta de Andalucía — C/ Tabladilla, s/n — 41071 Sevilla — España – Puhelin: +34 955032278 – Faksi: +34 955032112 – Sähköposti: dgipa.cap@juntadeandalucia.es Tiedot tahosta, jonka tehtävänä on todeta eritelmän vaatimusten noudattaminen, ovat saatavissa internetosoitteessa http://www.juntadeandalucia.es/agriculturaypesca/portal/areas-tematicas/industrias-agroalimentarias/calidad-y-promocion-agroalimentaria/denominaciones-de-calidad/aceite-de-oliva.html Erityistehtävät liittyvät eritelmän vaatimusten noudattamisen toteamiseen ennen tuotteen kaupan pitämistä.”

Perustelu: Poistetaan viittaus sääntelyneuvostoon, koska eritelmän vaatimusten noudattamisen toteamisesta vastaa toimivaltainen viranomainen, jonka internetosoite on annettu tiedoksi.

3.8 Kohta H – ”Merkintöjä koskevat erityiset tiedot”:

Korvataan tekstissä

”Etiketeissä ja vastaetiketeissä on ehdottomasti oltava seuraava merkintä: Denominación de Origen Sierra de Cádiz.”

ilmaisu ”merkintä” ilmaisulla ”maininta” asetuksessa (EY) N:o 510/2006 käytetyn terminologian mukaisesti;

ja lisätään seuraava teksti:

”tai yhteisön tunnus ja nimi ”Sierra de Cádiz”.”

Tällöin virke luetaan seuraavasti:

”Etiketeissä ja vastaetiketeissä on ehdottomasti oltava maininta ”Denominación de Origen Sierra de Cádiz” tai yhteisön tunnus ja nimi ”Sierra de Cádiz”.”

Perustelu: Näin teksti vastaa asetuksen (EY) N:o 510/2006 tekstiä.

Muutetaan teksti seuraavasti:

Tarkastamalla ja rekisteröimällä etiketit alkuperänimityksen sääntelyviranomainen valvoo suojatun alkuperänimityksen asianmukaista käyttöä suojatun tuotteen eri tavaramerkkien etiketeissä.

Jälleenmyyjä voi käyttää vaatimustenmukaisuusmerkkiä (alkuperänimityksen tunnusta) ainoastaan sillä edellytyksellä, että siinä noudatetaan sääntelyneuvoston esittämiä väriin, kokoon, muotoon jne. sekä merkin käyttöön liittyviä vaatimuksia.

Poistetaan viittaus asetukseen

3.9 Kohta I – ”Lainsäädännössä vahvistetut vaatimukset”:

Viittaukset tuotteeseen sovellettavaan kansalliseen ja yhteisön lainsäädäntöön päivitetään.

YHTENÄINEN ASIAKIRJA

NEUVOSTON ASETUS (EY) N:o 510/2006

”SIERRA DE CÁDIZ”

EY-N:o: ES-PDO-0105-0219-10.03.2011

SMM ( ) SAN ( X )

1. Nimi:

”Sierra de Cádiz”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.5 – Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta:

Oliivipuun (Olea Europea L.) hedelmistä sellaisia mekaanisia menetelmiä käyttäen puristamalla saatu ekstra-neitsytoliiviöljy, jotka eivät muuta öljyn laatua ja säilyttävät sen raaka-aineena käytettyjen oliivien maun, aromin ja muut ominaisuudet. Käytetyt lajikkeet ovat Lechín de Sevilla, Manzanilla, Verdial de Huévar, Verdial de Cádiz, Hojiblanca, Picual, Alameña de Montilla ja Arbequina.

Öljyn fysikaalis-kemialliset ja aistinvaraiset ominaisuudet:

— Happopitoisuus enintään: 0,6°.

— Peroksidiluku: enintään 18 meq aktiivista happea kilogrammassa öljyä.

— Ultraviolettiabsorbanssi (K270): enintään 0,20.

— Kosteus: enintään 0,1 %.

— Epäpuhtaudet: enintään 0,1 %.

Vihreistä tai kypsistä oliiveista peräisin oleva aromiltaan keskivahvasti tai vahvasti hedelmäinen öljy, joka muistuttaa luonnonvaraisten hedelmien aromia ja joka on hieman karvas ja pistävä mutta jättää suuhun tasapainoisen maun.

3.3 Raaka-aineet (ainoastaan jalostetut tuotteet):

Seuraaviin lajikkeisiin kuuluvat oliivit:

Lechín de Sevilla, Manzanilla, Verdial de Huévar, Verdial de Cádiz, Hojiblanca, Picual, Alameña de Montilla ja Arbequina.

3.4 Rehu (ainoastaan eläinperäiset tuotteet):

Ei sovelleta

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kaikkien tuotantovaiheiden, pakkaaminen mukaan luettuna, on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

Pakkaaminen alkuperäalueella on pakollista. Vaatimuksen tarkoituksena on suojella paremmin tuotteen laatua ja aitoutta ja siten myös suojatun alkuperänimityksen mainetta. Kaikki tuottajat hyväksyvät tämän velvollisuuden täysin, eikä ole epäilystäkään, etteikö tarkastuksia, joita tehdään tuotantoalueella suojatulla alkuperänimityksellä suojatun öljyn tuottajien vastuulla, tehtäisi huolellisesti ja järjestelmällisesti ja etteivätkö tarkastuksista huolehtisi ammattilaiset, jotka tuntevat tuotteen ominaisuudet erittäin hyvin. Tarvittavia tarkastuksia, joiden tavoitteena on taata tuotteen korkea laatu, olisi vaikea järjestää tehokkaasti tuotantoalueen ulkopuolella.

Tuote pakataan eri tyyppisiin voimassa olevan teknisen hygienialainsäädännön mukaisiin pakkauksiin.

3.7 Merkintöjä koskevat erityiset säännöt:

Sääntelyneuvosto hyväksyy etiketit ja niissä käytettävät tavaramerkit. Etiketeissä on ehdottomasti oltava maininta ”Denominación de Origen Protegida” tai yhteisön tunnus ja nimi ”Sierra de Cádiz”.

Sääntelyneuvosto toimittaa vastaetiketit sertifioidun öljyn määrän mukaisesti.

4. Maantieteellisen alueen tarkka rajaus:

Tuotantoalue sijaitsee Cádizin maakunnan koillisosassa. Se käsittää seuraavat 8 kuntaa maakunnassa: Alcalá del Valle, Algodonales, Olvera, El Gastor, Setenil de las Bodegas, Torrealháquime, Puerto Serrano ja Zahara de la Sierra, jotka kaikki sijaitsevat Sierra de Cádizin alueella. Lisäksi siihen kuuluu 4 kuntaa Sevillan maakunnassa: Algámitas, Coripe, Pruna ja Villanueva de San Juan.

5. Yhteys maantieteelliseen alkuperään:

5.1 Maantieteellisen alueen erityisyys:

Suojatulla alkuperänimityksellä varustetun öljyn tuotantoon tarkoitettujen oliivien viljelyalueelle on ominaista sen sijainti vuoristoalueiden (Lijar, Algodonales) välissä; lounaassa sitä rajaa sierra de Grazalema ja koillisessa Sierra del Terril.

Alue sijaitsee lähellä Sierra de Grazaleman luonnonpuistoa, johon kaksi tuotantoalueen kuntaa (Zahara de la Sierra ja El Gastor) kuuluu. Tämä kertoo selkeästi kyseisestä maantieteellisestä ja luonnonympäristöstä. Tärkeitä erityispiirteitä ovat myös alueen maaseutuvaltainen ympäristö ja oliivitarhojen jyrkkärinteisyys.

Yksilöity maantieteellinen alue on luonnollinen erillinen osa Sierra de Cádizin aluetta. Tämä johtuu selkeistä eroista pinnanmuodostuksessa ja ilmastossa, jotka yhdessä maaperätyypin kanssa mahdollistavat laajamittaisen oliivinviljelyn alueella.

Oliivinviljely onkin yleisempää yksilöidyllä alueella ja sidoksissa poikkeuksellisella tavalla kyseisten kuntien elämänmuotoon toisin kuin muilla Sierra de Cádizin paikkakunnilla, joilla oliivipuita viljellään vähemmän ja ainoastaan erittäin paikallisesti.

Alueen erityispiirteitä ovat:

— rinteiden, joiden kaltevuus on yli 20 %, osuus alueella on 38 %;

— 90 % alueesta sijaitsee yli 500 metrin korkeudessa merenpinnasta;

— vuotuinen sademäärä on yli 600 litraa;

— mannerilmasto.

5.2 Tuotteen erityisyys:

Kaikkialla Sierra de Cádizin alueella sijaitsevissa puristamoissa tuotetun öljyn erityispiirre johtuu alueen oliivilajikkeiden sekoituksesta; selvästi yleisin lajike on Lechín. Istutettujen oliivipuiden lukumäärän perusteella pääasialliset lajikkeet ovat tärkeysjärjestyksessä Lechín de Sevilla, Manzanilla, Verdial de Huévar, Verdial de Cádiz, Hojiblanca, Picual, Alameña de Montilla ja Arbequina.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Sierra de Cádiz on hyvin perinteinen oliivinviljelyalue, joka edustaa Cádizin maakunnan oliivinviljelyalaa tyypillisimmillään. Se sijaitsee maakunnan koillisosassa Sevillan maakunnan rajalla kahden vuoristoalueen (Lijar ja Algodonales) välissä ja rajoittuu lounaassa Sierra de Grazaleman luonnonpuistoon ja Sierra del Terriliin (Sevilla). Alueen sijaintikorkeus (1 800 m) vaikuttaa sen ilmastoon, joka on huomattavasti kylmempi ja sateisempi (noin 600 mm) kuin rannikolla.

Lechín-lajikkeelle on ominaista kestävyys ja kyky sopeutua alueen kalkkipitoiseen maaperään. Lajike on suhteellisen tuottoisa, varhain kypsyvä ja altis sadon vuosittaisille vaihteluille. Sitä käytetään suojatulla alkuperänimityksellä varustettujen oliiviöljyjen pääasiallisena raaka-aineena sekoitettuna muiden lajikkeiden kanssa, minkä vuoksi öljy on omintakeista ja poikkeaa täysin muista oliiviöljyistä.

Aistinvaraisten ominaisuuksien osalta se on aromiltaan keskivahvasti tai vahvasti hedelmäinen öljy, joka muistuttaa luonnonvaraisten hedelmien aromia ja on hieman karvas ja pistävä. Koska valmistukseen käytetään useita eri lajikkeita, maku on hyvin tasapainoinen.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Eritelmän täydellinen teksti on saatavilla internetosoitteessa:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/PliegoSierradeCadizmodificado.pdf

tai

menemällä suoraan alueen maatalous- ja kalastusministeriön (Consejería de Agricultura y Pesca) kotisivulle (http://www.juntadeandalucia.es/agriculturaypesca/portal) ja seuraamalla polkua: ”Industrias Agroalimentarias”/”Calidad y Promoción”/”Denominaciones de Calidad”/”Aceite de Oliva Virgen Extra”; linkki eritelmään löytyy asianomaisen nimen kohdalta.

(1) EUVL L 93, 31.3.2006, s. 12.